钦定古今图书集成/明伦汇编/氏族典/第120卷 > 陈用拙
## 钦定古今图书集成/明伦汇编/氏族典/第120卷 > 陈用拙

按《十国春秋》，南汉陈用拙，本名拙，连州人，用拙其字
也。少习礼乐，工书歌，长遂以字显。唐天祐元年，擢进
士第，授著作郎。心恶梁王全忠所为，假使节南归，烈
宗留用之。未几，梁王全忠篡位，改元开平，用拙力劝
仍奉天祐年号，烈宗多其义而不能用，遂掌书记，摄
观察判官。比烈宗病革，用拙撰表，请高祖权知留后。
高祖继立，益信任之。乾化四年，奉使吴越，吴越武肃
王与语，嘉其专对，赉以金帛甚厚，用拙逊谢，归以献
高祖。高祖自立为皇帝，擢用拙吏部郎中、知制诰。久
之，卒。有诗集八卷，传于世。尤精音律，著《大唐正声琴
籍》十卷，中载琴家论操名及古帝王名士善琴者，又
以古调缺征音，补《新征音谱》若干卷。